देश के पांच राज्यों में चुनाव हो रहा है| चुनाव को सकुशल संपन्न कराने के लिए चुनाव आयोग तमाम कोशिशें कर रहा है| इनमें ज्यादा से ज्यादा वोटिंग कराने की कोशिश आयोग सहित तमाम प्रशासनिक अमला कर रहा है| इस बीच मतदान प्रतिशत बढ़ाने की कोशिश में मऊ के एक निजी अस्पताल में अनोखी पहल की है| अस्पताल ने ऐलान किया है कि मतदान करने वाले व्यक्ति को किसी भी बीमारी के इलाज में पचास प्रतिशत की छूट अस्पताल की तरफ से दी जाएगी| मऊ जिले के शारदा नारायण अस्पताल के संचालक डॉ संजय सिंह ने ये अनोखा ऐलान किया है| उन्होंने बताया कि जो भी मतदाता मतदान करता है और उसको किसी प्रकार की कोई बीमारी हो जाती है या फिर वह अस्वस्थ होता है तो इलाज कराने के लिए जब वह अस्पताल आएगा तो उसे इलाज के खर्च में पचास प्रतिशत छूट दी जाएगी| प्रमाण के तौर पर मरीज को अंगुली पर लगी स्याही दिखानी होगी|